TOBITI.
7.
Ekero Tobia n’momalaika Rafaeli basoete ase omochie bw’Ekbatana, Tobia agateebia Rafaeli, “Oyominto Asaria, ng’ire riimo rioka goika ase oyominto Ragueli.” Omomalaika oria akamoira rimo rioka goika ase enyomba ya Ragueli, bakanyora Ragueli oikaransete ange n’egesieri kegochia mwaye. Barabwo bakamokwania, nere agaitaba erio akabaarigania bagasoa nyomba mwaye. 
Ragueli agateebia mokaye Edina, rora omomura oyo buna abwekaine oyominto Tobiti! 
Edina akababoria ase bakorwa nabarabwo bakairaneria “Intwe n’ebegesaku kia Nafutali korende bono nigo tore ase obosomba ase ense ya Ninawi aria ase omochie bw’Ashuru” 
Edina akababoria Inee ’momanyete momura ominto Tobiti? Barabwo bakairaneria “Ee ntomomanyete mono.” Erio ere akababoria “Inee? Mbuya are?” 
Bakairaneria mbuya are, erio Tobia akamenta goteeba “Tobiti ’Tata ominto.” 
Ekero Ragueli aigwete bo, akaimoka akamonyunyuta Tobia erio akaiyeria amariga y’omogooko. 
Agateeba, “Nyasae agosesenie omwana one Iso nomonto omuya bw’amasikani. Nogokumia buna omonto omuya buna ere bono obeire omouko!” Erio akabwata Tobia na agetinyia amariga. 
Boigo na Edina akarera. Tobiti boigo na mosubati oye Sara nabarabwo bakarera Tobiti. Bono Ragueli akabaarigania ase omogooko, Tobia na Rafaeli akabanyenyera emingichi. Ekero abageni bakorete gwesibia ne chinsa chi’endagera chigaika, Tobia akamoteebia Rafaeli, “Aye oyominto Asaria bono togonteberia Ragueli ange mosubati ominto Sara?” 
Ragueli agatebeia Tobia “Karie, kanyue na kogoka; 
monto onde bwensi taiyo ore nobosibore bwokonywoma Sara otatiga aye bweka. Inche tindi n’bosibore bwokomorwa ase monto onde kobwatekana n’ogochika, aye naye ore omonto oime mono. Korende goika ngonteebie ekeene omwana one. 
Namonywomeirie abasacha batano na babere na bonsi nabegesaku giaito korende kera oyomo nigo arenge gokwa rituko riria ri’enyuomo magega bataragenda nere. Ase igo bono omwana one, karie na konywa.” Tobia akamoteebia, “Tindigeti koria gose konywa goika aye gwakoriire amang’ana ane.” 
Ragueli akamoiraneria, “Ninkomoe aye omonywome buna amachiiko a Musa agoteeba, amang’ana aya nigo arobeirie na Nyasae ore igoro. Bono aye moire abe omokungu oo, gochakera bono inwe nomokuungu nomosacha. Sara noyoo gochakera bono goika kare na kare. Tiga Nyasae bw’amaabera abarende ase obotuko bwa reero na agenderere kobancha botambe.” 
Erio Ragueli akarangeria mosubati oye na ekero acha akamobwata okoboko akamoa Tobia akabasesenia agateeba “Nakomoeire abe omokungu oo kobwatekana namachiiko a Musa. Genda nere seino buya na omorembe o Nyasae obe nainwe ase orogendo.” 
Ragueli akarangeria mokaye akamoteebia amoe ekaratasi. Erio akariika okobwatana kw’enywomo na akarua mosubati oye akaba moka Tobia kobwatekana namachiiko a Musa. 
Magega yayio bagachaaka koria na konywa. 
Ragueli akarangeria mokaye akamoteebia “Arigania enyomba yokorara erio oire Sara aroro.” 
Erio Edina akaarigania enyomba eria yokorara buna achiigetwe nomosacha oye, erio akaira Sara aroro, korende Sara ere agachaaka korera na gwetinyia amariga. Korende ng’ina akamotinyia amariga na komoteebia, 
“Tibwoboa omwana one, inche nimanyete buna Nyasae ore igoro ngonchora are obororo bwao koba omogooko, tokwa omoyo omwana one.” Magega yaye Edina akarwa aroro. 
