YUDITI.
12.
Agachiika airwe ase emesa yaye eyio yabwate ebibekerero bi’efeta, aariganerigwe endagera eria eria Holoferne areenge koria boigo aegwe edivai eria omonene oyio arenge konywa. 
Korende Yuditi agakana akabateebia, “Inche tinkonyaara koria endagera eyio ekiagera nigo ndaabe nabunire ogochika kw’Omonene one. Nigo ndarie endagera eye nachicha nero.” 12:2 rora Esta (ase Ekegiriki) 28 
Erio Holoferne akamoboori, “Ninki torakore ekero endagera amo ne edivai kwabogoretie egochia gokoerera? Inaki toranyore endaagera ogochia koria? Rora intwe titori na Abaisraeli bamenyete naintwe ase chiema chiaito.” 
Yuditi akamoiraneria, “Omonene one, aye buna ore moyo, inche ninde nendaagera eng’isaine goika ebiro biri’Omonene arabe okorire emeroberio yaye goetera asende.” 
Abakoreri baye abwo bamorendete komoira na komosoyia ase egetwori kiaye. Akaraara aroro goika mambia chuni ekero aboogete 
erio agatoma amang’ana gochia ase Holoferne ng’a aegwe ribaga kogenda goika ase rikura gosasiima ase ogosaba. 
Holoferne akabachiika abarendi baye bamwanchere Yuditi gosoka isiko korwa ase egetwori. Yuditi akamenya ase egetwori ase amatuko atato na ase kera rituko akaba okogenda ase rikura rire ang’e nomochie o Bethulia na gwesibia ase ensoko. 
Ekero akoorire gwesibia, akaba ogosaba Omonene Nyasae amorende ase ogoikerania omoroberio oye bwokobarentera Abaisraeli obobui. 
Magega yogwechena ase ogosasiima, akaba gakoirana na kobera ase egetwori kiaye goika ekero arenge korenterwaendaagera ya mogoroba. 
Ase rituko ria kane riobomenyo bwa Yuditi kobera ase egetwori, Holoferne akaroiseria abarai baye abanene omoyega korende tabarangeria abanene barenge ase oborendi. 
Akamoteebia Bagoa omokoreri, enting’ana oyio otenenerete ebinto biaye bia bene, “Genda omoebererie omokungu oria Omoiberania ore inse yoborendi bwao achiche aragere na konywa amo naintwe. 
Nigo eraabe obosooku gotiga omokungu omuya buna oria totagaambeti amo nere. Totamoariganeti niigi aratochaaye.” 
Agwo kegima Bogoa akamotiga Holoferne na komochiera Yuditi erio akamoteebia, Aye omokungu omoseera! Ejamadari yakoariganirie ase egetwori kiaye onyaare koragera na konywa amo naintwe! Eigwe, ogookere edivai nobosibore buna oyomo bwa abakungu ba Abaashuru bagokora ase enyomba yoborwoti ya Nebukadinesaro. Eri ne ring’ana riesiko enene ase ore aye. 
Erio Yuditi akamoiraneria, “Inche ning’o erio inyare koamererania nomonene one? Ninkore koreng’ana buna okogania kw’omonene kore, erio inaribe ring’ana ngwetogeria goika rituko riogokwa kwane!” 
Agwo kegima Yuditi akaimoka, akeboyia chianga na ebiechabero biaye. Omokoreri oye akamotang’ana na komwarera risankwa riembori erio Yuditi aetwe oikaransera na Bogoa ekero akoragera ase obosio bwa Holoferne. 
Yuditi agasoa ime yegetwori na goikaransa. Ekero Holoferne amorooche, enkoro yaye ekaba nokogania okonene gwokoraara nere. (Holoferne nigo abeete okorigia chinchera chi’okomoega Yuditi korwa rituko riria amoagetie eriso ritang’ani.) 
Holoferne akamoteebia Yuditi, “Kanywe na bwegookie amo naintwe.” 
Yuditi akamoraneria, “Omonene one, ningooke na konywa ekiagera reero nerituko riengeencho enene ase obogima bwane.” 
Akabogoria na konywa ekenyugwa keria kiariosetiwe nomoiseke oria omokoreri oye. 
Holoferne akamogookera mono erio akanywa edivai enyinge kobua ende yonsi konya ere atanakonywa ase ekero ekemo korwa ase okoiborwa kwaye. 
