SEFANIA.
3.
Obobe nobwaye omochie oria osaririe na obeire oyo otachenegeti, oyio ochandire abanto baye! 
Tori koigwera eriogi rinde rionsi, tori gwancha korongeigwa; tori komosemeri’Omonene, gose komoika Nyasae oye ang’e. 
Abagaambi bare ime yaye nigo banga buna chindo chikoronya, na abagaambi ebiina baye nigo banga buna chisese chi’orosana chikoria mogoroba, tichiri gotigaria kende goika mambia. 
Abaabani baye nigo bagwetogia ase amang’ana abo abanyene; nigo bare abanto abang’ainereria; abakuani baye bakorire ekere egechenu koba egetachenegeti, na basaririe amachiiko. 
Omonene nigo agendererete gokora ayare ay’oboronge ime y’omochie oria, tari gokora ayare amabe; emambia ase emambia nigo akoorokia oboronge bwaye bwamoreka; ere tari komocha koboorokia, korende abwo batari abanyaboronge tibari korora obosooku. 
“Nasiririe abanto b’ebisaku; chiburi chiabo chi’ogwekengera nachitagoire. Natigire chinchera chiabo chire bosa, onde tari ogoetera aroro; emechie yabo yatagoirwe yabeire amaturi, onde tamenyeti aroro. 
Nigo natebeetie abanto b’omochie oyo ng’a goika banyiroke na banche amorokererio ay’okobarongeyia, erinde tinsiria aase abo bamenyete, buna nabachikerete. Korende nigo bagendererete koba ababe goetania ase ogokora kwabo gwonsi.” 
Bono Omonene nigo agoteeba iga: “Ase ayio monganye goika rituko riria riike ekero ndaimoke koira abooswa baane, ekiagera nanachire amang’ana aane ng’a nsangererie abanto b’ebisaku, na ab’amarwoti mbabeeke amo, mbaumorere ekeririanda kiane na endamwamu yane yonsi entindi; ense yonsi esambwe nomorero bwe risemi riane. 
“Ase engaki eyio ning’iranerie abanto enkwana y’emenwa echenegete, erinde bonsi babe bakorangeria erieta riane inche Omonene, na bagonkorera bare nomoyo oyomo. 
Nonya nkorwa ng’umbu ye chindooche chi’Ethiopia abanto baane abwo bagonsasiima, abwo basiareretwe, mbandetere ebing’wanso. 
Ase rituko erio inwe timogosookigwa ase engencho y’ogosaria gwonsi okwo mwakorete ase ’nde. Ekero ekio nindusie korwa ase egati yaino abanto baria abaenenu abeimokereria igoro, na inwe timokogenderera kweimokereria igoro mamincha y’egetunwa kiane egechenu. 
Nintige ase egati yaino abanto abaitongo abagwekeyia. Abwo mbabe bagotamera erieta riane inche Omonene. 
Abatigari b’Abaisraeli tibagokora ayare amabe, gose tibagokwana oborimo; chinkwana chi’obong’ainereria tichikorua ase emenwa yabo. Mbabe bakoragera na korara, na onde tari araboboyie.” 
Inwe abanto ba Sayoni, tera neriogi rinene! Inwe Abaisraeli, aka eriogi! Inwe abanto ba Yerusalemu, goka na gochenga ne chinkoro chiaino chionsi! 
Omonene orusirie ase more ekiina eke konya mwanacheirwe, oseririe ababisa baino. Omonene, omorwoti bw’Abaisraeli, nigo are ase egati yaino, timokoiroka bobe bonde. 
Ase rituko riria amang’ana aya nakwanwe ase Yerusalemu: Aye Sayoni, toiroka; totiga amaboko ao abe amoro. 
Omonene, Nyasae oo, oyomenyete ase egati yao, nigo are omorwani etuoni okogotooria. Ere nigo akogokerete nomogooko omonene. Nabe okirete‐kiri ore nobwanchani bwaye; akogokere nogoteera kw’omogooko. 
“Ninsangererie amo abwo baichanete, ekiagera berusananirie korwa ase omosangererekano bw’ogosasiima. Barabwo nigo bare abao, betwekire chigurube chi’ogochaywa. 
Rora, ase engaki eyio ning’ee abakogochanda bonsi egesusuro. Nintoorie ebirema, na nsangererie abwo baseretigwe. Abwo mbabe bagotogigwa na komanyekana buya, agwo ase kera ense babeire bachayire. 
Ase engaki eyio nimbarente inka, ee, ase engaki eyio nimbasangererie. Nimbae erieta rinene rimanyekane, mobe mogotogigwa ase egati y’abanto bonsi b’ense, ekero ndabairanerie amaya aino moyarore.” Nabo Omonene akwanire.
