ESITERI.
9.
Rituko ria ikomi na gatato ri’omotienyi o ikomi na kabere, noro omotienyi bw’Adari, rigaika. Ase rituko ria ikomi na gatato ekero ogochika kw’omorwoti kware gocha goikeranigwa, ababisa b’Abayahudi nigo basemeretie ng’a mbaababue, korende amang’ana konya aonchokire ng’a Abayahudi mbabue ababisa babo. 
Bono Abayahudi bagasangererekana amo ase emechie yabo yonsi, na ase chingongo chionsi chi’obogambi bw’omorwoti Ahaswero, erinde baite abanto baria barigetie kobasiria. Monto onde tarenge onyarete kobatanga, ekiagera obwoba ase engencho y’abwo konya bwasoire ase abanto bonsi. 
Ase igo abanene bonsi be chingongo chiria, na abagabana, na abagaambi abanene bonsi b’oborwoti, baria baare gokora emeremo y’omorwoti, bagakonya Abayahudi, ekiagera boboete Modekai. 
Modekai nigo arenge omonene ase enyomba y’omorwoti, na akamenta koba n’okobua, na igo chinkuma chiaye chigasarera ase chingongo chionsi chi’oborwoti boria. 
Ase igo Abayahudi bakabua ababisa babo bonsi, bakabakenya na kobasiria; bagakora buna banchete ase abwo baabagechete. 
Agwo ase eburi ya Susa, Abayahudi bagaita abanto amagana atano, bakabasiria. 
Bagaita Parisanidata, na Dalifoni, na Asipata; 
Porata na Adalia, na Aridata; 
Parimasita, na Arisai, na Aridai, na Waisata, 
abamura ikomi b’omobisa oria bw’Abayahudi, Hamani, mosinto bwa Hamedata. Korende tibakunete ebinto biabo kobisakora. 
Ase rituko erio erio omorwoti akarenterwa omobaro bw’abaitetwe aria Susa, omochie omonene, 
na omorwoti agateebia Esiteri enting’ana: “Agwo ase eburi ya Susa, Abayahudi baitire abanto amagana atano, baabasiririe, boigo baitire abamura ikomi ba Hamani. Onye ere igo, Inee, ngento ki bakorire ase chinsemo chinde ase chingongo chi’oborwoti bwane? Bono ninki naende oganetie? Nokeegwe. Nteebia ngento ki naende otarakorerwa. Nakerokio nokorerwe.” 
Esiteri akamoiraneria: “Omorwoti korarore mbuya, Abayahudi aba bare agwo Susa baegwe ribaga ankio boigo bakore koreng’ana nogochika kwa reero; tiga abamura ba Hamani ikomi batongwe ase chimbambo igoro.” 
Omorwoti agachiika ayio akorwe; ogochika okwo gokararigwa agwo Susa, na abamura baria ikomi ba Hamani bagatongwa ase chimbambo igoro. 
Abayahudi abarenge Susa bagasangerereka amo naende, ase rituko ria ikomi na kane, omotienyi bw’Adari, bagaita abanto amagana atato aroro, korende tibakunete ebinto biabo kobisakora. 
Abayahudi bande abarenge ase chingongo chinde chi’obogambi obwo bagasangerereka amo ase okoegera obogima bwabo, ase okwenyorera obotoereru na gwetooria korwa ase ababisa babo. 
Bagaita abanto chilifu emerongo etano na ebere na isano (75,000), korende tibakuneti ebinto biabo kobisakora, 
korende ase Abayahudi ba Susa, abwo basangerekanete ase rituko ria ikomi na gatato na ikomi na kane, rituko ria ikomi na gatani n’erituko batimogete, bakarikora rikaba rituko ri’ogochenga na kogoka. 
Eke nakio gekogera Abayahudi abwo bamenyete ase emechie n’ebinyoro, abwo bamenyete ase atagitiri, bakorenda rituko ria ikomi na kane ase omotienyi bwa Adar buna rituko ri’omochengo na koragera barobwo ase barobwo, 
Ase igo, Abayahudi abamenyete ase emechie emeke etagiteire, nigo barenge korenda rituko ria ikomi na kane ri’omotienyi bw’Adari koba rituko ri’omogooko na eri’omoyega, Rituko Rinene, bagatomerana ebiegwa bi’endagera engiya baroisetie. 
Modekai akariika amang’ana ayio, na agatoma amarube ase Abayahudi bonsi abarenge ang’e na aare ase chingongo chionsi chi’oborwoti bw’Ahaswero, 
akabateebia ng’a barende rituko ria ikomi na kane, na eria ikomi na gatano, ase omotienyi bw’Adari, omwaka ase omwaka, abe Amatuko Amanene. 
Amatuko ayio naro Abayahudi barabe bakoinyora buna banyorete obotoereru na ogotooreka korwa ase ababisa babo, na buna ase omotienyi oyio emechando yabo yaonchoretwe ekaba omogooko, na omoichano obo okaba omochengo. Ase ayio babe bagokora amatuko ayio abe ay’omoyega na ay’omogooko, amatuko ay’ogotomerana ebiegwa bi’endagera babe bakoroisia naende bae abataka ebiegwa. 
Ase igo Abayahudi bagancha kwenaria gokora buna bachaagete, na buna Modekai abariikerete bakore. 
Hamani Omoagagi mosinto bwa Hamedata, omobisa bw’Abayahudi bonsi, konya orobeirie igoro y’Abayahudi ng’a abasirie, na konya oakire obomera bokorokwa Puri ase okoumokera Abayahudi mobosokano na kobasiria. 
Korende ekero Esiteri achete ase omorwoti na komoteebia amang’ana ayio, Omorwoti akarua ogochika ase amarube ng’a omoroberio oria Hamani akorete mamincha y’Abayahudi omoiraneire ere omonyene, na ere na abamura baye bagatongwa ase chimbambo igoro. 
Amang’ana ayio akagera Amatuko ayio Amanene arendwe, ayio akorokwa Purimu kobwatekana nerieta ri’obomera boria bokorokwa Puri. Ase engencho y’amang’ana onsi ay’amaruube ayio, na ase aria baroche abanyene, na ayio onsi abanyorete. 
Abayahudi bagachiika ase barabwo abanyene, na ase chinderia chiabo, na ase abande bonsi babwatanete nabarabwo ng’a babe bakorenda amatuko ayio abere kera omwaka, naende bayabwate koreng’ana buna bachiikire, ne chingaki chichiikire. 
Amatuko ayio abe akoinyorwa na kobwatwa ebiaare ase ebiaare, ase kera eamate na ase kera orogongo, na kera omochie. Amatuko ayio a Purimu tabaisa gotigwa korendwa ase egati y’Abayahudi, gose ekeinyorio ki’amatuko ayio tikemocha koba ase chinderia chiabo. 
Erio enting’ana Esiteri, omosubati bw’Abihaili, na Modekai, Omoyahudi oria, bakariika riruube ri’ogokong’ia amang’ana ye riruube riria ria kabere igoro y’okorenda Purimu. 
Amarube arenge namang’ana y’omorembe, boigo noboredi, agatomwa ase Abayahudi bonsi barenge ase chingongo chionsi rigana erimo, na emerongo ebere, na isano na ibere 127, ase oborwoti bw’Ahaswero. 
Amarube ayio akababetereria ng’a amatuko a Purimu arendwe ase engaki eria echiikire, buna Modekai Omoyahudi oria, na Esiteri enting’ana, bachigete Abayahudi. Boigo arendwe buna barabwo abanyene bachigete na bagachikera abanto be chinderia chiabo ase amang’ana ’okweng’ata na okorua. 
Ogochika okwo gw’Esiteri enting’ana kogakong’ia amang’ana a Purimu, na ayio akarikwa ase egetabu. 
