ZABURI.
138.
(Ogoteera gwa Daudi) Aye Omonene, nigo ’nkogoakera ng’a mbuya mono n’enkoro yane yonsi, ningoterere na kogotogia ase obosio bwe chinyasae. 
Nigo ’nkogosasiima ndigereretie gochia ase Hekalu yao Enchenu, naaka ng’a mbuya mono ase erieta riao, na ase engencho y’obwanchani bwao bogendererete botambe, na ase obwegenwa bwao. Aye gwakorire eira yao koba enene goetania onsi aya erieta riao riatoteebetie. 
Ase rituko riria nakorangeretie, nigo kwanyigwete, okaremia omoyo one, okambeeka chinguru. 
Aye Omonene, abarwoti bonsi b’ense ’mbagotogie, ekero baraigwe amang’ana akorwa ase omonwa oo; 
’mbabe bagotera igoro y’ogokora kwao, aye Omonene, ekiagera obonene bwao nigo bore obonene mono. 
Nony’Omonene ore igoro aare, nigo arooche abanto abaitongo, korende abare abaenenu nigo akobamanya kobare aare. 
Nimba ngoeta ase egati y’emechando, aye nigo ondendete ngenderere koba moyo; aye nigo okorambora okoboko kwao igoro y’ababisa baane bare n’endamwamu, n’okoboko kwao gw’okorio gwantooria. 
Aye Omonene, nonyare goikerania aria kwandierete eira, ekiagera obwanchani bwao nigo bogendererete goika kare na kare. Tobaisa kweba emeremo y’amaboko ao. 
