YUDITI.
15.
Ekero baria barenge ase ebitwori baigwa ayabeete bakoboa, 
bagachaaka koiguswa ase obwoba; taba nyonya noyomo omoganyete oyomwabo; korende ase ekerenga ekemo bagateema gotama goetera ase chinchera chi’ebitunwa na amakura. 
Abarwani baindete ase ebitwori igoro ase ebitunwa bayoetananete omochie o Buthulia, boigo bagachaaka gotama. Erio abarwani bonsi b’Abaisraeli bakabawatia korwa magega. 
Uzia agatoma amang’ana gochia ase abanto ba Bethomesthaimu, Bebai, Koba, Kola na ense engima ya Israeli, erio kobamanyia Abaisraeli aria akoregete naboigo kobasegeta kobwatana na abamwabo kobaromeng’ana ababisa erio babasirie. 
Ekaba ekero Abaisraeli banyoorete amang’ana ayio bonsi ase okobwaterana bakabaumokera Abaashuru baria na kobaseeria goka omochie o Koba bagendererete kobaita ababisa abwo. Ekaba nonya na abanto bo omochie o Yerusalemu na abande abwo bamenyete chinsemo chi’ebitunwa bakabwaterana ase okobaumokera (ase engencho abanto babatebetie aria akase egetwori kia ababisa baabo), Abagileadi boigo na Abagalili bakabaetanana na kobaumokera Abaashuru abwo ekero barenge gotama. Bakabaita Abaashuru abange nonya ngoetania Damesiki ne chimbebe chiaye. 
Ase ebiro ebio, baria batigarete ase omochie o Bethulia bagasoa ase ebitwori bia Abaashuru bagasakora ebinto biobotenekenu obonge. 
Ekero abarwani b’Abaisraeli bairanete korwa ase esegi, bakabogoria kera egento giatigarete ase ebitwori bia Abaashuru. Agwo nigo biarenge ebinto bi’obotenenku obonge goika nonya na abanto b’emechie yabebekaine ase agwo bakanyoora ebisakorwa ebinge. 
Omokuani omonene Yoakimu amo na ekegambero ekenene kia Abaisraeli bagaacha korwa Yerusalemu bakerorera abanyene amakumia aria Omonene abakorerete Abaisraeli boigo koumerana na Yuditi ase okomoiraneria buya. 
Ekero baigete na koumerana ase oboamo, bakamotogia Yuditi bagoteeba, “Aye naye obonene bwa Yerusalemu! Aye nogwetogeria kw’egesaku kia Abaisraeli boigo erieta riesiko ase egesaku giaito. 
Ekiagera okoboko kwao gwoka kwabuire gokora aya onsi. Kwagekoreire amaya egesaku kia Abaisraeli; Omonene oyagookeire. Osesenigwe n’Omonene Nyasae Omobui ase amatuko onsi are motwe yao.” Erio abanto bonsi bakairaneria, “Amina.” 
Nigo yabairete amatuko emerongo etato ase ogosomba ebinto biarenge ase egetwori kia Abaashuru. Yuditi akaegwa kwebogoreria egetwori n’ebinto bionsi biarenge ime ye enyomba ya Holoferne: chifeta chibakuri ebirogo amo n’ebinto binde bionsi. Akabibogoria, akabiriinia ebarasi yaye ase okobua kwaye; boigo akarenta chigari chaye chichitigere na goichoria biria abogoretie. 
Abakungu ba Israeli bonsi bagaacha komorora Yuditi; bakamoteerera amateera yokomotogia na abande bakamobugeria chikonu. Erio Yuditi akaimokia amato na kobagabera bonsi abamobwatetie. 
Bagechabera chigwagwa ere amo na baria bamobwatetie. Akaba nere otang’aine na abakungu bonsi bakamorwa magega bakobugia chikonu; abasacha boigo bagechabera amaua ase emetwe yaabo erio babogoretie ebirwanero biabo na goteera amatera y’ogotogia. 
